I McCain i Obama imaju  pristaša među državljanima stranih zemalja
Kada Amerikanci u inozemstvu organiziraju svoje izborne skupove, ponekad im se pridruže i njihovi prijatelji, stranci, koji ne mogu gla
Predsjednički kandidati Barack Obama i John McCain ove jeseni gotovo kao da se natječu tko ima veću podršku 'običnih Amerikanaca', ljudi koji nisu dio takozvane 'washingtonske elite'. No, i McCain i Obama imaju velik broj pristaša i među stvarnim outsiderima – državljanima stranih zemalja, koji, naravno, ne mogu glasati na američkim izborima. Na web stranicama YouTube može se vidjeti kratka video-poruka dvojice venecijskih gondolijera. Oni s kanala Grande, u blizini Trga svetog Marka, poručuju cijelom svijetu: "Kao mnogi Talijani, voljeli bismo da možemo glasati za Baracka Obamu. Budući da ne možemo, pridružit ćemo se naporima naših prijatelja Amerikanaca koji žive u Italiji, koji podržavaju senatora Obamu. To ćemo učiniti onim što radimo najbolje – zapjevat ćemo." (Gondolijeri su zapjevali pjesmu posvećenu Baracku Obami, na melodiju hita od prije pedesetak godina, pjesme 'Volare.') U inozemstvu živi oko šest milijuna Amerikanaca. Većina njih, naravno, glasa ili za demokrate ili republikance. U organizaciji izbornih skupova ponekad im se pridruže i njihovi prijatelji, stranci, koji ne mogu glasati. Roberto Nardin, na primjer, kaže da nikad nije bio ovoliko politički angažiran kao ovih dana – čak niti kada je riječ o talijanskoj izbornoj kampanji. 'Obama je svježe, novo lice. Talijanskim političarima nikad ne bih vjerovao ovoliko koliko vjerujem Obami' – kaže Roberto. Upitan što ga toliko privlači demokratskom senatoru iz Illinoisa, Roberto Nardin kaže da mu se sviđa Obamina poruka o jedinstvu američke nacije te njegovo zalaganje za mir. Prema anketi BBC-ja provedenoj ljetos u 22 zemlje, za Obamu bi – da može - glasalo oko 80 posto ispitanika, za McCaina oko 20 posto. Barack Obama je u Italiji toliko popularan da bi mogao postati i papa, kažu u šali neki lokalni analitičari. 27-godišnji Johnbaptist Lusala iz Ugande u Rimu studira teologiju. On je dragovoljac organizacije 'Demokrati u inozemstvu' koja okuplja Amerikance koji žive u stranim zemljama a glasaju za Obaminu stranku. Claudio Lodici, profesor političkih znanosti na Američkom sveučilištu u Rimu, prilično je skeptičan prema angažmanu stranih volontera, za koje kaže da ne razumiju kako funkcionira američki politički sustav. 'Američki predsjednik ima ograničene ovlasti, čak kada je u pitanju i vanjska politika' – kaže on. Upitan da objasni Obaminu planetarnu popularnost, Claudio Lodici kaže – Obama je jednostavno 'cool:' "Svjedoci smo Obamamanije. Mislim da je glavni razlog tom obožavanju činjenica da je Barack Obama afričkog podrijetla. Sumnjam da ljudi mnogo znaju o njegovoj političkoj karijeri – o njegovoj službi u lokalnom zakonodavnom tijelu Illinois, u Senatu SAD, ili pak o njegovom aktivističkom radu u Chicagu. Radi se o vrlo vrlo površnoj percepciji jednog političara." Francuz Jean Louis Lozier radi u Rimu i priznaje da spada u izrazitu manjinu. Da je Amerikanac, glasao bi za republikanca Johna McCaina. 'Mislim da je McCain iskusan i pragmatičan političar' – kaže Lozier. Za Obamu kaže da je preveliki idealist. Drugi razlog zbog čega mu se sviđa John McCain je to što nije George Bush: "Kao i većini Europljana, drago mi je što se približava kraj mandata Georgea Busha. Mislim da je on kao predsjednik bio jako loš." Johnbaptist Lusala je na kraju poručio da jedino 'Bog zna što je zaista dobro za Ameriku i kojeg od dvojice kandidata Amerika zaslužuje, McCaina ili Obamu'.